Bruce Oreck osti yli 13 000 euron ikkunaverhot: natisivat ja vaikuttivat tökeröiltä – vuosien riita sai päätöksen

Ex-suurlähettiläs Bruce Oreck haastoi kauko-ohjatut kaihdinverhot asentaneen yrityksen oikeuteen. Oreck voitti riidan, ja sai tuntuvat korvaukset.

Yhdysvaltain Suomen-suurlähettilään tehtävänsä vuonna 2015 päättänyt Bruce Oreck on remontoinut itselleen unelmakotia Helsingin keskustaan.

Oreckin ostaman 196 neliön arvoasunnon sisustusremontti ei sujunut kuitenkaan pelkästään onnellisten tähtien alla. Oreck haastoi oikeuteen yrityksen, joka asensi hänelle kauko-ohjattavat kaihdinverhot sekä verholaudat vuonna 2014.

Oreckin mielestä verhoissa oli lukuisia puutteita. Oreckin mielestä kaikissa verhoissa oli nykimistä, naksumista ja ääniä, joita niihin ei olisi pitänyt kuulua. Oreckin mukaan tuotteet eivät toimineet niin kuin niiden piti.

Lue lisää: 13390 euroa maksaneet ikkunaverhot naksuvat ja nykivät – Bruce Oreck haastoi yrityksen oikeuteen

Ongelmia yritettiin korjata, mutta viat eivät hävinneet.

– Verhojen asennus oli tehty ammattitaidottomasti ja tökerösti, Oreckin kanteessa väitettiin oikeudelle.

Kaikkiaan Oreck maksoi verhoista ja asennuksista reilut 19 300 euroa. Hän vaati Helsingin käräjäoikeudessa kaupan osittaista purkamista, eli vajaata 13 400 euroa. Oreck hyväksyi asuntoonsa ainoastaan muutamia yrityksen toimittamia verhoja, kaukosäätimiä, verholautoja ja niiden asennuksia.

Verhot toimittanut yritys oli sitä mieltä, ettei Oreckilla ollut oikeutta purkaa kauppaa.

Helsingin käräjäoikeus antoi asiassa hiljattain ratkaisun. Se ratkaisi asian Oreckin eduksi. Oikeudessa kävi ilmi, että Oreck on hyvin tarkka kodistaan.

– Käräjäoikeus toteaa, että vaikka asiakas on haastava, asiat tulee hoitaa, käräjäoikeus kirjoittaa.

Ongelman ydin oli siinä, ettei verhoja asentanut yritys toimittanut sellaisia tuotteita, joita Oreck halusi.

Oreck halusi valmiiksi moottoroidut kaihdinverhot. Näin ei kuitenkaan tapahtunut, vaan yritys asensi itse moottoreita käsikäyttöisiin verhoihin, mitä oikeus piti poikkeuksellisena.

Kaihdinverhoja maahantuoneen yrityksen maajohtajakin ihmetteli Oreckin asuntoon verhoja asentaneen yrityksen toimintaa. Maajohtajan mukaan käsikäyttöisiin kaihtimiin ei saa ”missään nimessä” asentaa itse moottoreita. Moottoreita myytiin vain varaosiksi valmiiksi motorisoituihin kaihtimiin.

– Sen lisäksi, että vastaaja ei ole toimittanut kantajalle tämän tilaamia tehtaalla motorisoituja kaihtimia, vastaajan itse kokoamat kaihtimet eivät (...) myöskään ole toimineet asianmukaisesti.

– Käräjäoikeus katsoo, etteivät vastaajan toimittamat moottorilliset kaihtimet ole laadultaan ja ominaisuuksiltaan vastanneet sitä, mitä on sovittu, käräjäoikeus kirjoittaa.

Se päätti, että kauppa puretaan osittain, ja että kaihdinverhot asentanut firma joutuu palauttamaan Oreckille tämän pyytämät vajaat 13 400 euroa. Oreck käytti verhoasian virheiden selvittelyssä sisustusarkkitehtiä, jonka yli 4 200 euron kulut yritys joutuu myös maksamaan.

Yritys joutuu maksamaan myös Oreckin yli 37 000 euron oikeudenkäyntikulut. Sen lisäksi yritys joutuu maksamaan omat yli 16 000 euron oikeudenkäyntikulut.

Helsingin käräjäoikeuden antama tuomio ei ole lainvoimainen, sillä Oreckin asuntoon verhot asentanut yritys on ilmoittanut tyytymättömyyttä tuomioon.